Szczerbiec
La Szczerbiec (prononça polaca: [ˈʂt͡ʂɛr.bʲɛt͡s]) l'è la spada cerimoniala dovrada ind le incoronazion de la plu part dei Re Polac dal 1340 a'l 1764. L'è conservada e esponida ind el Castell del Wavel a Cracovia come l'uneg restait dei joiei de la Corona Polaca Medievala.

Etimolojia 

Ol so nom al vegn dal polac szczerba (sqeia, bux, capeta). In lombard s'pœl render-l come Spada Sqeiada. Segond la lejenda ol re polac Boleslav I ol Corajos l'havress sqeiada ind el botar jo la Porta d'Or de Kiev ind el 1018 (la porta però l'è staita fabregada adoma ind el 1037). In realtaa, ol nom de la spada al vegn de l'intai ind la lama, qe l'è probabel qe al sies stait cread per portar dei reliquie, come l'era comun ind el Medioev.

Storia 
La Szczerbiec l'è staita fabricada ind la prima metaa del XIII secol, fors in Renania. A'l prencepe l'era proprietaa del princep Boleslav (fors Boleslav I de Masovia o Boleslav ol Devot) come l'indicava l'iscrizion (qe la g'è plu) su l'impognadura. L'è probabel qe a'l temp la fœss dovrada come simbol del poder judiaziare (gladius iustitiae).

Ind el 1320 l'è staita dovrada de Ladislav I de Polonia come spada de incoronazion ind la Catedral del Wavel. Despò l'è staita tegnida ind el Castell del Wavel insema a i olter joiei de la corona polaca, e l'è staita dovrada ind le incoronazion de la plu part dei Re Polac fina a'l 1764.
Ind el 1795 ol castell l'è saqejad dei prussian, e la spada la passa de man plu volte ind el XIX secol, fina a vesser comprada de l'Hermitage de San Pedersburg ind el 1884. L'Union Sovietega la darà indree a la Polonia ind el 1928. Ind la Segonda Guerra Mondial, la Szczerbiec l'è portada a'l segur in Canada, e la torna a'l Wavel adoma ind el 1959.

Descrizion 

La spada l'è caraterizada de un'elsa d'arjent, quarciada jo con dei piastre d'or, qe i è decorade con dei formule majege, 118 simboi cristian e dei motiv floreai. Prope sota la guardia g'è una streita crena ind la lama, con tacad un picen scud d'argent cond el stema dei Piast. Qest a l'è probabel qe al sies l'ultem rest del fœder, cread ind el 1340 e perdid intra ol 1819 e ol 1874. La lama l'è de tipo Oakeshott XII. I misure principale i è:
Longeza totala: 98,4 cm
Longeza lama: 82 cm
Largeza massema lama: 5 cm

Bibliografia 
  Marek Żukow-Karczewski, Klejnoty i insygnia koronacyjne w dawnej Polsce. Prawdy i legendy (Crown jewels and insignia in the former Poland. Truth and legend), "Życie Literackie", No. 32, 1987, p. 5.

Riferiments

Olter projets 

Storia de la PoloniaRegalieStoria medieval
Spade